Christian Mejdahl har en lang karriere bag sig indenfor dansk politik, hvor han er kendt som en af de mest erfarne kræfter i Venstre og som tidligere formand for Folketinget. Men efter gårsdagens udmelding om at skrotte kravet om en advokatvurdering af minksagen fra partiets formand, har han ikke meget til overs for partiet. - Jeg er skuffet på minkavlernes vegne og bekymret for retssikkerheden. Jakob Ellemann-Jensen gik til valg på at ville have en advokatvurdering, men så frafalder det ønske, når der indgåes regeringsforhandlinger, siger den tidligere formand for Folketinget. På den anden side kan Christian Mejdahl dog også se en problematik i at starte et regeringssamarbejde, hvor det ene parti kræver en advokatvurdering af et andet partis håndtering. - Det ville være uholdbart at indgå i en regering med statsministeren og ville have en advokatvurdering af vedkommende. Alligevel er Christian Mejdahl ikke i tvivl om, hvad det rette for partiet var at gøre. - At man aflyser undersøgelsen bekymrer mig. Venstre skulle ikke indgå i en regering med Socialdemokratiet. Faldende tiltro Gårsdagens udmelding kommer da heller ikke uden konsekvenser, forklarer Christian Mejdahl. - Jeg har ikke de store forhåbninger til Venstre, når de er så tæt på at gå i regering med Socialdemokratiet med de konsekvenser, det kan få. Jeg er skeptisk over for projektet, men jeg håber, at min skepsis bliver gjort til skamme. Tvivlen har partiets formand dog stadig til gode, hvis man skal tro Christian Mejdahl. - Jakob Ellemann-Jensen havde fuld opbakning til landsmødet og blev genvalgt til at gøre det, han fandt bedst. Vi må gå ud fra, at det er for det bedste, men jeg forstår det ikke. Vi må se, hvad de kommer frem til, siger Christian Mejdahl, som vil følge udviklingen nøje og indtil da slå koldt vand i blodet. - Jeg afventer og ser, hvad der sker. For om en stemme på Venstre fremover kan være en stemme på en socialdemokratisk statsminister, kan Christian Mejdahl kun gisne om.

Opsummering:
Christian Mejdahl har ikke længere de store forhåbninger til Venstre, lyder det.